Normalt lyder regningen på 300.000 kroner om måneden til el, men i september var regningen steget til hele 2,4 millioner kroner hos virksomheden Aage Vestergaard Larsen, der er Nordens største inden for genanvendelse af plastik. Det har allerede fået konsekvenser. Virksomheden har været nødsaget til at afskedige fem produktionsmedarbejdere som konsekvens af de stigende elpriser. En beslutning, der ikke har været nem: -	Vi er jo ikke større, end at vi er en lille familie, men det er simpelthen en nødvendighed for at tilpasse omkostningerne, for de stigende energipriser er faktisk ved at tage livet af os, siger Franz Cuculiza, der er forretningsdirektør hos Aage Vestergaard Larsen. Beslutningen ærgrer Tommy Laustsen, der er vedligeholdelseselektriker hos genanvendelsesvirksomheden. Han er ked af at skulle sige farvel til flere kollegaer: -	Vi kan jo ikke gøre noget ved det lige her og nu, så det må vi jo lære at leve med, men det er altid træls at miste kollegaer, siger han. Se indslag om virksomheden og de høje elpriser herunder: Savner politisk handling Sidste års overskud er snart opbrugt, men virksomheden i Mariager kan ikke sætte priserne på deres produkter længere op, for kunderne er også ramt af energikrisen. Derfor savner forretningsdirektøren handling fra politikerne. -	Det er frustrerende, og vi savner i allerhøjeste grad opbakning fra både de nationale og europæiske politikere til at gøre noget ved det her, for det er en uhensigtsmæssig prisstruktur, siger Franz Cuculiza. Det kan de Konservatives folketingskandidat i Mariagerfjordkredsen, Jens-Henrik Kirk, godt forstå. Han vil se på yderligere lempelser for de erhvervsdrivende: -	Det er logik for burhøns, at det her er topalvorligt for virksomheder som den, men det er det også for mange andre i vores region. Virksomhederne er max pressede, og det skal vi også lytte til som politikere i den her tid, siger Jens-Henrik Kirk (K). Enhedslistens kandidat i Mariagerfjordkredsen, Malene Ingwersen, ser gerne, at man laver en ordning, så Danmark selv kan prisjustere på kritisk infrastruktur som for eksempel el. -	Det er nødvendigt med handling oppefra, så man får noget trukket igennem, der kan finansiere, at man holder hånden under de her virksomheder, siger Malene Ingwersen (EL). Hos Aage Vestergaard Larsen håber Franz Cuculiza, at der hurtigt kommer løsninger på bordet, for tiden er knap og mulighederne begrænsede. -	Hvad end de kan lide det eller ej, så skal de komme ud af busken og få gjort noget ved det her, for ellers er der rigtig mange virksomheder i Danmark, der kan gå konkurs, siger han.

Opsummering:
Elregningen er steget med to millioner om måneden, og det betyder, at virksomheden Aage Vestergaard Larsen i Mariager har måtte fyre medarbejdere.